Neun ellent wandrer tut verstan:
der erste ist ein karrenman:
ietz bricht im iens, ietz bricht im das,
groß ungewitter, böse straß,
und was mit marter er erfert,
er darnach im wirtshaus verzert.
Der ander wandrer, sei gemelt,
ist, so ein weib get über felt,
im gen wirt sie machtlos und schwach;
muß leiden vil anred und schmach;
ein ieder wil ir bule sein,
wo sie kert in ein wirtshaus ein.
Der drit ein hantwerkgsel genant,
dem tut das laufen we und ant,
und wirt gar oft irr auf dem weg,
wan er weiß weder straß noch steg,
get blasen und den wolf darzu,
ligt im wirtshaus lang in der ru,
bis er verzeret gelt und wat,
das er vor lang ersparet hat.